Document ID: 32004R0655

Ir-Regolament tal-Kummissjoni (KE) Nru 655/2004
tas-7 ta’ April 2004
li jemenda r-Regolament (KE) Nru 466/2001 fir-rigward ta’ nitrat f’ikel ghal trabi u tfal żgħar
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 315/93 tat-8 ta’ Frar 1993 li jippreskrivi l-proċeduri tal-Komunità għall-kontaminanti fl-ikel [1], u b’mod partikolari Artikolu 2(3) tiegħu,
Wara li konsultat il-Kumitat Xjentifiku dwar l-Ikel,
Billi:
(1) Regolament tal-Kummissjoni (KE) Nru 466/2001 [2] jiffissa livelli massimi għal ċerti kontaminanti fl-ikel, inkluż ikel maħsub għat-trabi u ghal tfal żgħar kopert bid-Direttiva tal-Kummissjoni 96/5/KE tas-16 ta’ Frar 1996 dwar ikel ipproċessat ibbażat fuq iċ-ċereali u ikel għat-trabi u ghal tfal żgħar [3].
(2) Skond ir-Regolament (KE) Nru 466/2001 għandhom jiġu stabbiliti livelli massimi ta’ kontaminanti għal ikel maħsub għat-trabi u t-tfal żgħar sal-5 ta’ April 2004.
(3) Il-livelli massimi għan-nitrat huma fissati għal ċerti ħxejjex fir-Regolament (KE) Nru 466/2001 kif emendat bir-Regolament (KE) Nru 563/2002 [4] b’reazzjoni għall-opinjoni tal-Kumitat Xjentifiku dwar l-Ikel ta’l-1995. Sabiex tkun protetta s-saħħa pubblika, b’mod partikolari minħabba l-assoċjazzjoni possibbli mal-formazzjoni ta’ sustanzi ċarċinoġeniċi bħal nitrosamini, l-livell tan-nitrat għandu jitnaqqas għal dak l-aktar baxx li jista’ raġonevolment jinkiseb
(4) Huwa xieraq għall-protezzjoni tas-saħħa tat-trabi u t-tfal żgħar - li jiffurmaw grupp vulnerabbli tal-popolazzjoni - li jiġi stabbilit livell baxx massimu, li jista’ jinkiseb permezz tal-għażla stretta tal-materja prima wżata fil-manifattura ta’ ikel ipproċessat ibbażat fuq iċ-ċereali u ikel tat-trabi.
(5) Id-Direttiva tal-Kummissjoni 2002/63/KE [5] tistabbilixxi metodi tal-Komunità ta’ kampjonar għall-kontroll uffiċjali ta’ fdalijiet ta’ pestiċidi fi u fuq prodotti ta’ pjanti u ta’ oriġini mill-annimali u tħassar id-Direttiva 79/700/KEE [6]. Id-dispożizzjonijiet tad-Direttiva huma xierqa għall-ikkampjunar għall-kontroll uffiċjali tan-nitrat.
(6) Ir-Regolament (KE) Nru 466/2001 ghandu għaldaqstant jiġi hekk emendat.
(7) Il-miżuri li hemm provvediment dwarhom f’dan ir-Regolament huma konformi ma "l-opinjoni tal-Kumitat Permanenti dwar il-Katina tal-Ikel u s-Saħħa tal-Annimali,"
ADOTTAT DAN IR-REGOLAMENT:
Artikolu 1
L-Anness I li jinstab mar-Regolament (KE) Nru 466/huwa emendat skond l-Anness li jinsab ma’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum mill-pubblikazzjoni tiegħu fil-Ġurnal Uffiċjali tal-Komunità Ewropea.
Huwa għandu jgħodd mill-1 ta’ Ottubru 2004.
Dan ir-Regolament ma għandux jgħodd għall-prodotti li tqegħdu fis-suq qabel l-1 ta’ Ottubru 2004 b’konformità mad-dispożizzjonijiet applikabbli. Il-piż tal-prova meta l-prodotti kienu tqegħdu fis-suq għandu jinġarr mill-operatur tan-negozju ta "l-ikel."
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta’ April 2004.

Labels: 0
1
17